"Facebook" vir Christene - Voelgoed
Tuis Vroue wat Glo Hennie Stander "Facebook" vir Christene
"Facebook" vir Christene
'n Klompie Christene van Brasilië het nou 'n nuwe sosiale netwerk begin met die naam Faceglória.
Niemand mag hier vloekwoorde gebruik nie, of ook nie erotiese materiaal plaas nie. Waar Facebook 'n "like" ikoon het, moet jy op Faceglória op 'n "Amen"-ikoon druk om te wys dat jy van 'n inskrywing hou. Omdat daar pornografie en geweld op ander netwerke is, is daar besluit om Faceglória te loods sodat gebruikers die geleentheid kan hê om oor God en liefde te kan gesels. Daar is alreeds meer as 100,000 lede wat aangesluit het sedert hierdie netwerk verlede maand begin het.
Dit klink alles na 'n baie edel en rein poging, maar ek is glad nie ten gunste daarvan nie. Ek hou eenvoudig nie daarvan om myself so af te sonder dat ek net in veilige "Christelike" ruimtes beweeg nie. Dit is dan amper asof 'n mens in 'n klooster op 'n eiland bly, weg van die harde wêreld af. En dit is nie waar Christene moet wees nie. Christene moet hulle invloed laat geld op plekke waar dit 'n uitdaging is.
Ja, die Skrif praat dikwels daarvan dat Christene 'afgesonder" moet wees, soos ook in Hebreeus 3:1 Daarom, broers wat vir die Here afgesonder is en deelgenote is van die hemelse roeping, moet julle noukeurig let op Jesus, die Apostel en Hoëpriester van die geloof wat ons bely.
Maar die Griekse woord wat hier vir "afgesonderd" gebruik word, beteken eintlik dat ons "toegewyd" en aan God "oorgegee" moet wees. Ons moet dus omtrent "uitverkoop" wees aan God binne in 'n harde en ongenaakbare wêreld!